CELEX: 32016D1610
Language: et
Date: 2016-09-07 00:00:00
Title: Komisjoni otsus (EL) 2016/1610, 7. september 2016, mis käsitleb harmoneeritud standardi EN 13383-1:2002 „Kindlustusehitistes kasutatavad täitematerjalid. Osa 1: Spetsifikatsioon“ viite piiranguga avaldamist Euroopa Liidu Teatajas kooskõlas Euroopa Parlamendi ja nõukogu määrusega (EL) nr 305/2011 (EMPs kohaldatav tekst)

8.9.2016   
            
            
               ET
            
            
               Euroopa Liidu Teataja
            
            
               L 240/6
            
         KOMISJONI OTSUS (EL) 2016/1610,
   7. september 2016,
   mis käsitleb harmoneeritud standardi EN 13383-1:2002 „Kindlustusehitistes kasutatavad täitematerjalid. Osa 1: Spetsifikatsioon“ viite piiranguga avaldamist Euroopa Liidu Teatajas kooskõlas Euroopa Parlamendi ja nõukogu määrusega (EL) nr 305/2011
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. märtsi 2011. aasta määrust (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ, (1) eriti selle artiklit 18,
   ning arvestades järgmist:
   
               (1)
            
            
               Vastavalt määrusele (EL) nr 305/2011 peavad artiklis 17 käsitletavad harmoneeritud standardid vastama selles määruses või selle alusel sätestatud harmoneeritud süsteemi nõuetele.
            
         
               (2)
            
            
               Euroopa Standardikomitee (edaspidi „CEN“) võttis 2002. aasta mais vastu harmoneeritud standardi EN 13383-1:2002 „Kindlustusehitistes kasutatavad täitematerjalid. Osa 1: Spetsifikatsioon“. Standardi viide avaldati seejärel Euroopa Liidu Teatajas.
            
         
               (3)
            
            
               12. augustil 2015 esitas Küpros seoses harmoneeritud standardiga EN 13383-1:2002 ametliku vastuväite kooskõlas määruse (EL) nr 305/2011 artikliga 18. Ametlik vastuväide põhines ühe olulise näitaja – tiheduse – läviväärtuse lisamisel nimetatud standardi klauslisse 5.2, millega määrati kõnealuste toodete miinimumtiheduseks 2,3 Mg/m3.
            
         
               (4)
            
            
               Küprose väitel ei ole Küprosel kaevandatava ja (nimetatud miinimumtiheduse) läviväärtust rahuldava kindlustusehitistes kasutatava täitematerjali kogused piisavad, et rahuldada nõudlust nende toodete järele. Selle asemel on Küprose ametiasutused kasutanud rannakindlustustöödel mitme aastakümne jooksul edukalt väiksema tihedusega täitematerjali ning nende väitel ei ole neil vastupidavuse ega stabiilsusega probleeme olnud.
            
         
               (5)
            
            
               Peale selle on asjaomased CENi asutused kinnitanud, et vastupidavuse hindamine on standardis EN 13383 piisavalt kaetud muude vastupidavuskatsetega, ka ilma tiheduse läviväärtuse kohaldamiseta.
            
         
               (6)
            
            
               Lisaks rõhutas Küpros, et kõnealuse läviväärtuse kaotamine on CENis standardi EN 13383 uue versiooni väljatöötamise raames juba ametliku hääletuse käigus heakskiidu saanud.
            
         
               (7)
            
            
               Täitematerjali tihedus on oluline omadus rannakaitsega seotud ehitustöödele esitatavate põhinõuete täitmises. Siiski sisaldavad selles kontekstis kasutatavad arvutusvalemid ka muid tegureid, eelkõige kasutatava täiteaine suurust ja mõõtmeid. On tõestatud, et sama kaitsetaseme võib saavutada ka väiksema tihedusega täiteainega, kui seda kompenseeritakse suuremate kiviplokkide kasutamisega.
            
         
               (8)
            
            
               Standardi EN 13383-1:2002 sisu ja Küprose, teiste liikmesriikide, CENi ja tööstusharu esitatud teabe alusel ning olles konsulteerinud määruse (EL) nr 305/2011 artikli 64 alusel loodud komiteega, nagu nähakse ette selle määruse artiklis 18, on jõutud üksmeelele, et nimetatud standardi klauslis 5.2 sätestatud tiheduse läviväärtuse võiks Euroopa Liidu Teatajas avaldatud viitest välja jätta.
            
         
               (9)
            
            
               Kõigil nimetatud põhjustel ei ole kõnealuse standardi klauslis 5.2 sätestatud tiheduse läviväärtus vajalik nende nõuete täitmiseks, mis on sätestatud selle harmoneeritud standardi jaoks määruses (EL) nr 305/2011 või selle määruse alusel.
            
         
               (10)
            
            
               Seega peaks viide standardile EN 13383-1:2002 olema ka edaspidi Euroopa Liidu Teatajas avaldatud, kuid piiranguga, jättes sellest välja kõnealuse standardi klauslis 5.2 sätestatud tiheduse läviväärtuse,
            
         ON VASTU VÕTNUD KÄESOLEVA OTSUSE:
   Artikkel 1
   Harmoneeritud standardi EN 13383-1:2002 „Kindlustusehitistes kasutatavad täitematerjalid. Osa 1: Spetsifikatsioon“ viide avaldatakse piiranguga Euroopa Liidu Teatajas. Selle piiranguga jäetakse avaldatavast viitest välja kõnealuse standardi klauslis 5.2 sätestatud tiheduse läviväärtus.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 7. september 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 88, 4.4.2011, lk 5.